Bana Község Önkormányzat

2944 Bana, Jókai M. u. 18.

**J E G Y Z Ő K Ö N Y V**

Készült: Bana Község Önkormányzat Képviselő-testülete 2013. szeptember 10-én, 18,00 órakor a Bábolnai Közös Önkormányzati Hivatal Banai Kirendeltségének Tanácstermében megtartott ülésen.

Jelen vannak: Sáhóné Horváth Márta polgármester, Ágoston Lászlóné, Bujáki

Lászlóné, Bátisz Erzsébet, Járóka Márió Zsolt, Szabó Árpád, Vizkeleti

István képviselők,

továbbá: Kocsis Gábor jegyző, Lakasz Tímea kirendeltség vezető, Somogyiné

Zeke Tünde óvodavezető, Vincze Attiláné igazgató, Hantos Péter BTV

képviselője

Sáhóné Horváth Márta polgármester: Köszönti a képviselőket, a megjelenteket, Bana lakosságát. Megállapítja, hogy a testület határozatképes. Kéri, hogy a 2. és 8. napirendi pontot cseréljék fel, mert Hantos Péter úrnak, a BTV ügyvezető igazgatójának egyéb elfoglaltság miatt korábban kell távoznia. Szavazást kezdeményez a módosított napirendi pontokról.

*A Banai Képviselő-testület egyhangú szavazással elfogadja*

*a módosított napirendi pontokat.*

1. **Tájékoztató a lejárt határidejű önkormányzati döntések végrehajtásáról és beszámoló a két ülés között történt eseményekről**

Sáhóné Horváth Márta polgármester: Ismerteti a lejárt határidejű határozatokat és a két ülés között történt eseményeket. Június 13-án az általános iskola 8 osztályos tanulói bolond ballagással búcsúztak az iskolától. Osztályfőnökükkel voltak a hivatalban, óvodában, és több helyen vidámságot loptak az emberek szívébe. Június 15-én került sor a ballagásra, melyre a képviselő testület tagjait is meghívták a végzős diákok. Sajnos a jegyző úr, egy képviselő és a polgármester asszony vett csak részt az eseményen. Nagyon megható ünnepéllyel búcsúzott el a 21 tanuló az iskolától. Dicséret illeti a tanárokat, és a szervezésben részt vevő 7. osztályos diákokat, akik emlékezetessé tették azt a szép napot, a tanulóknak, szüleiknek, hozzátartozóiknak. Június 15-én a Nagyigmándi Harmónia Táncstúdió Tavaszi Zsongás gáláján vett részt. Június 19-én a Komárom-Bábolna Többcélú Kistérségi Társulás ülésén volt Komáromban. Az ülésen egyhangúan elfogadták a társulási megállapodás módosítását. A közművelődési referens munkaszerződését hosszabbították meg augusztus 21-ig. Döntöttek egy személygépkocsi értékesítéséről. Június 21-én a Sportegyesület tartott évzáró közgyűlést a Művelődési Házban. A rendezvényen közel 100 fő sportoló, sportbarát, támogató jelent meg. Június 24-én a Komáromi Munkaügyi Kirendeltség által szervezett tájékozatón vett részt, ahol a nyári diákmunka elősegítéséről hallgattak meg előadást. A program keretén belül az Önkormányzatnak is lehetősége nyílt, hogy július hónapban 3 főt, augusztus hónapban pedig 2 főt foglalkoztasson napi 6 órában. Később a Komáromi Munkaügyi Központ még engedélyezte, hogy 2 főt 3 hétig, 3 főt pedig 2 hétig foglalkoztassanak. A támogatás mértéke 100 %-os volt. Nagy segítséget jelentett az Önkormányzatnak ez a lehetőség, mivel a fiúk a közterületek rendezésében, fűnyírásban, valamint az iskolában segítettek, a lányok pedig az irattárat tették rendbe. Segítettek az adó egyenlegek lakossághoz való eljuttatásában is. Július 8-án került sor a 8136. sz. Bana-Nagyigmánd közötti útszakasz felújításának ünnepélyes átadására. Az átadáson jelen volt Dr. Völner Pál államtitkár, Czunyiné Dr. Bertalan Judit kormánymegbízott, országgyűlési képviselő, Popovics György a megyei közgyűlés elnöke, Mázsi Attila a Magyar Közút Nonprofit Zrt. vezérigazgatója, Bábolna és Nagyigmánd polgármester asszonyai. A falu életében még soha nem volt olyan esemény, hogy egyszerre ennyi politikus tisztelte volna meg jelenlétével a települést. Július 13-án Takács Róbert és Szluka Györgyné szervezte meg a futballpályán a II. Sörfesztivált. Az önkormányzat a hangosítás ingyenes biztosításával támogatta a rendezvényt. Július 28-án celebrálta utolsó miséjét Banán Takács Péter plébános, akit a püspök Szanyba helyezett át. Augusztus 1-től Pozsgai Csaba plébános látja el a lelkészi teendőket. Augusztus 10-én rendezte meg Páár Zsolt a VI. Főzőversenyt a Művelődési Ház udvarán. Az idei évben 6 csapat nevezett a megmérettetésre. Augusztus 30-án az általános iskola tanévnyitó ünnepségén vett részt. Az 2013/2014 tanévben 69 gyereket oktatnak az iskolában. A tankerület utasítására az igazgatónő egy épületbe költöztette a gyerekeket, így mind a nyolc osztály a felső iskola épületében került elhelyezésre. A könyvtár is átköltözött az alsós épületből. A fejlesztő szobába és az iskolatitkári irodába is osztály került. Van olyan osztály, ahol 4, illetve 5 fős a létszám. Biztató viszont, hogy az 1. osztályban 12 gyerek kezdte meg tanulmányait. Az alsós épületben csak a tornaszobát fogják használni a tanulók. Augusztus 31-én rendezte meg önkormányzat a X. Banán fesztivált. A rendezvény költsége 480.000,- Ft volt. Mint az előző években, az idei évben sem kellett az önkormányzat anyagi hozzájárulása, mert sikerült támogatókat keresni, akik finanszírozták a rendezvényt. A Pannon Takarék az idei évben a bankszektorban kialakult helyzet miatt nem támogatta a fesztivált, de a sok ember munkája meghozta gyümölcsét, mert minden a legnagyobb rendben zajlott. Köszöni szépen azon képviselőtársak, óvodai dolgozók, kolléganők és nem kevés önkéntes munkáját, akik hozzájárultak az esemény sikeres lebonyolításához. Szavazást kezdeményez.

*A Képviselő-testület egyhangú szavazással az alábbi határozatot hozza:*

**87/2013. (IX.10.) sz. Képviselő-testületi határozat:**

Bana Község Önkormányzat Képviselő-testülete

a lejárt határidejű önkormányzati döntések végrehajtásáról szóló

tájékoztatót és a beszámolót a két ülés között történt eseményekről

elfogadja és tudomásul veszi.

Határidő: azonnal

Felelős: Sáhóné Horváth Márta polgármester

1. **Televíziós közvetítésre beérkezett pályázatok elbírálása**

Sáhóné Horváth Márta polgármester: Köszönti Hantos Pétert a Bábolna Televízió ügyvezető igazgatóját. Ismerteti, hogy a Pick-Up Kft. képviselője egyéb elfoglaltság miatt nem tudott megjelenni az ülésen.

Kocsis Gábor jegyző: Ismerteti, hogy a megadott határidőig 2 pályázat érkezett. Az Ügyrendi Bizottság tárgyalta a napirendet, de javaslatot nem fogalmazott meg. Kérték, hogy egyeztessenek a BTV-vel bizonyos technikai kérdésekben. Az egyeztetést követően kiderült, hogy minden technikai háttér biztosított a közvetítéshez.

Bátisz Erzsébet képviselő: Elmondja, hogy a bizottsági ülésen felmerült a kérdés, hogy a jelenleg használt rendszer kinek a tulajdona. Az önkormányzaté, vagy bérelni kell?

Hantos Péter BTV ügyvezetője: Elmondja, hogy a kábelrendszer a Pick-Up Kft. tulajdona, jelenleg ők rendelkeznek műsorszórási jogosultsággal, melyet az NMHH-tól lehet beszerezni. A BTV-nek csak rá kell csatlakoznia a rendszerre. Ez korábban is így történt. Tudomása szerint a kábelrendszer tulajdonosának egy csatornát biztosítania kell a település számára helyi televízió működtetéséhez. A műszaki berendezést, az úgynevezett modulátor egységet pedig a kábelszolgáltatónak kell adni. 2009. előtt már közvetítettek Banáról adásokat, akkor a kezdeti nehézségeket követően gondtalanul tudtak sugározni, de akkor volt egy helyi ember, aki ezt és a képújságot is kezelte.

Bátisz Erzsébet képviselő: Arról érdeklődik, hogy a csatlakozás plusz költségbe kerül-e a BTV-nek.

Hantos Péter BTV ügyvezetője: Elmondása szerint nem jár többletkiadással.

Szabó Árpád képviselő: Véleménye szerint, mielőtt kihirdetnék a pályázat győztesét, meg kéne bizonyosodni arról, hogy problémamentesen tudnak csatlakozni a rendszerre.

Hantos Péter BTV ügyvezetője: Elmondja, hogy a médiatörvény szerint biztosítaniuk kell egy csatornát a településnek a helyi adóhoz. Minden más eszközt, mikrofonokat, kamerákat biztosít a BTV. Hozzá teszi, hogy a műsorszolgáltatói jogosultság kérdéses. Korábban meg volt Bana Községnek a műsorszolgáltatói jogosultsága, de ezt a Pick-Up valószínűleg vissza fogja mondani. Ezt a jogosultságot 45 napon belül lehet megszerezni, amennyiben szükséges.

Vízkeleti István alpolgármester: Aggódik, hogy a Pick-Up Kft. különböző akadályok gördít az új szolgáltató elé.

Sáhóné Horváth Márta polgármester: Elmondja, hogy csupán arról kell dönteni, ki sugározza, ki készítsen felvételt a testületi ülésekről. Bármelyik pályázó is nyer, be kell jelentkeznie az NMHH-hoz. Ismerteti, hogy az egyik ajánlat 20.000 Ft+ÁFA, a másik pedig 38.000 Ft+ÁFA. Szavazást kezdeményez.

*A Képviselő-testület egyhangú szavazással az alábbi határozatot hozza:*

**88/2013. (IX.10.) sz. Képviselő-testületi önkormányzati határozat:**

Bana Község Önkormányzat Képviselő Testülete a Képviselő-testületi ülések televíziós közvetítésére beérkezett pályázatok tekintetében a Bábolnai Televízió Nonprofit Kft. ajánlatát fogadja el. A Képviselő-testület felhatalmazza a polgármestert a megbízási szerződés aláírására.

Határidő: azonnal

Felelős: Sáhóné Horváth Márta polgármester

1. **Beszámoló a Képviselő –testület első félévi gazdálkodásáról**

Sáhóné Horváth Márta polgármester: Ismerteti, hogy a hatályos jogszabályok szerint a polgármesternek szeptember 15-ig minden évben írásban kell tájékoztatnia a képviselő testületet az első félévi gazdálkodásról. A beszámolóban szerepelnek az intézmények bevételei, kiadásai is. A 2013. évre vonatkozóan a tervezéskor 116.659.000 Ft-ban került elfogadásra a költségvetés, de évközi előirányzat változás következtében a költségvetés főösszege június 30-ig 131.108.000 forintra emelkedett. A bevételek az első 6 hónapban 59,96%-ban, a kiadások pedig 51,53%-ban teljesültek. Kiemeli, hogy rendkívül költségtakarékosan próbálnak gazdálkodni. Két év után az adósságkonszolidációnak köszönhetően az önkormányzat számlája pozitív számot mutat. Az adók több mint 50%-ban teljesültek. Ez annak köszönhető, hogy a lakók több mint fele egy összegben fizette be a kommunális adót. A gépjárműadóból és a földek bérbeadásából pedig 4,2 millió Ft folyt be. A Komárom-Esztergom megyei Önkormányzattól kaptak további 300.000 Ft-ot a sportpálya vízelvezetésére. Elkészítették a vízjogi tervet, ami 900.000 Ft-ot vett igénybe, ami több, mint a tervezett, valamint többletkiadást jelentett a februárban ellopott fűkaszák pótlása is.

Bátisz Erzsébet képviselő: Ismerteti az Ügyrendi Bizottság 29/2013. számú határozatát.

Sáhóné Horváth Márta polgármester: Szavazást kezdeményez a beszámoló elfogadásáról.

*A Képviselő-testület egyhangú szavazással az alábbi határozatot hozza:*

**89/2013. (IX. 10.) sz. Képviselő-testületi önkormányzati határozat:**

Bana Község Önkormányzat Képviselő Testülete a 2013. I. félévi költségvetési beszámolóról készült tájékoztatást – a szöveges előterjesztés és a mellékletek alapján, az abban foglaltaknak megfelelően – elfogadja és tudomásul veszi.

Határidő: azonnal

Felelős: Sáhóné Horváth Márta polgármester

1. **Beszámoló az óvodai munkáról**

Somogyiné Zeke Tünde: Ismerteti, hogy beszámolójában kitért a személyi feltételekre, a gyereklétszámra, a beiskolázásra, a beiratkozásra, helyiségi, tárgyi feltételekre, a tárgyi felszereltségre, a bútorokra, stb. Külön kitért 3 jelentős dokumentumra (Házirend, SzMSz, Pedagógiai Program), amit a törvényi változások miatt át kellett dolgozni. Összefoglalót írt az oktató-nevelő munkáról, a gyerekek képességfejlesztéséről, a gyermekvédelemről, az intézményi továbbképzésekről, kapcsolataikról, stb.

Bujáki Lászlóné a Szociális Bizottság elnöke: Ismerteti a Bizottság 22/2013. sz. határozatát.

Sáhóné Horváth Márta polgármester: Megköszöni az óvoda egész közösségének az egész éves munkáját. Szavazást kezdeményez a beszámolóról.

*A Képviselő-testület egyhangú szavazással az alábbi határozatot hozza:*

**90/2013. (IX.10.) sz. Képviselő-testületi önkormányzati határozat:**

Bana Község Önkormányzat Képviselő Testülete a Banai Bóbita Egységes Óvoda-Bölcsőde 2012/2013 tanévéről szóló beszámolót elfogadja és tudomásul veszi.

Határidő: azonnal

Felelős: Sáhóné Horváth Márta polgármester

1. **Költségvetési rendelet módosítása**

Sáhóné Horváth Márta polgármester: Ismerteti, hogy a törvényi előírások értelmében minden negyed évben módosítania kell a költségvetést az önkormányzatoknak. Az első félévben a Magyar Államkincstár és egyéb szervezetektől átvett pénzeszközök változását és a képviselő testület által hozott döntések pénzügyi vonzatát kellett átvezetni. Jelentős változás, hogy módosították a polgármesteri hivatalok és közös önkormányzati hivatalok működésére vonatkozó finanszírozás módját és mértékét. Ismerteti az előterjesztésben foglalt változásokat.

Bátisz Erzsébet: Ismerteti az Ügyrendi Bizottság 30/2013. számú határozatát.

Sáhóné Horváth Márta polgármester: Szavazást kezdeményez.

*A Képviselő-testület egyhangú szavazással az alábbi rendeletet hozza:*

Bana Község Önkormányzat Képviselő-testületének

**15/2013. (IX. 10.) rendelete**

**Bana Község Önkormányzatának 2013. évi költségvetéséről**

Bana Község Önkormányzatának Képviselő-testülete a helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 138. § (1) bekezdés b) pontjában, az államháztartásról szóló 2011. évi CXCV. tv. 23. §. (1) bekezdésben kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 143. § (4) bekezdésének b) pontjában meghatározott feladatkörében eljárva, a Magyarország 2013. évi költségvetéséről szóló 2012. évi CCIV. törvény előírásaira, illetve azok végrehajtására vonatkozó rendeletekre figyelemmel, a szükséges egyeztetések után a 2013. évi költségvetéséről és végrehajtási feladatairól az alábbi rendeletet alkotja:

# 1. A költségvetés bevételei és kiadásai

1. § Bana Község Képviselő-testületének a 2013. évi költségvetésről szóló 8/2013.(II.13.) számú önkormányzati rendelet (a továbbiakban Rendelet) 1. § helyébe a következő rendelkezés lép:

(1) Képviselő-testület a rendelet 1. és 8. melléklete szerint

a) az önkormányzat 2013. évi költségvetési kiadásainak fedezetéül szolgáló bevételek főösszegét (tárgyévi költségvetési bevételekkel egyezően) **131.108 E** Ft-ban állapítja meg, amelyből felhalmozási célú bevétel **4.860 E** Ft, a működési célú bevétel **126.248 E** Ft.

b) az önkormányzat összes kiadását **131.108 E** Ft-ban, ezen belül költségvetési kiadását **131.108 E** Ft-ban hagyja jóvá, amelyből a felhalmozási célú kiadás **5.063 E** Ft, a működési célú kiadások összege **126.045 E** Ft.

(2) A tárgyévi költségvetési bevételek és kiadások különbözeteként a költségvetési hiány összege az alábbiak szerint kerül megállapításra:

a) előző évi pénzmaradványt nem tartalmazó költségvetési bevételek: **131.108 E** Ft

b) finanszírozási műveleteket nem tartalmazó költségvetési kiadások: **131.108 E** Ft

c) a hiány összege: 0 E Ft.

(3) A Képviselő-testület a költségvetési szervek bevételi és kiadási főösszegét az alábbiak szerint állapítja meg:

a) Önkormányzat: **75.301 E** Ft

b) Polgármesteri Hivatal: **3.158 E** Ft

c) Egységes Óvoda - Bölcsőde: **52.649 E** Ft

2. § Ez a rendelet kihirdetési napján lép hatályba és az azt követő nap hatályát veszti.

**Sáhóné Horváth Márta Kocsis Gábor**

**polgármester jegyző**

1. **Önkormányzati vagyonrendelet módosítása**

Kocsis Gábor jegyző: Ismerteti, hogy a májusban elfogadott vagyonrendeletet kell módosítani. A vagyonrendeletet a kormányhivatal korábban jóváhagyta, de a kistérségi belső ellenőr, György Árpád módosításokat javasolt. Ezen javaslatokat egy részét beépítették a rendeletbe, ugyanakkor a dokumentum koheranciája nem változott. Kéri a testület támogatását.

Bátisz Erzsébet képviselő: Ismerteti az Ügyrendi Bizottság 31/2013. számú határozatát.

Sáhóné Horváth Márta polgármester: Szavazást kezdeményez a rendelet módosítás elfogadására.

*A Képviselő-testület egyhangú szavazással az alábbi rendeletet hozza:*

Bana Község Önkormányzata Képviselő-testülete

16/2013. (IX.10) önkormányzati rendelete

az Önkormányzat vagyonáról, a vagyongazdálkodás szabályairól

szóló 14/2013. (V. 14.) rendelete

módosításáról

Bana Község Önkormányzat Képviselő-testülete a nemzeti vagyonról szóló 2011. évi CXCVI. törvény 3. § (1) bekezdés 6. pontjában, 5. § (2) bekezdés b) és c) pontjában, a 11. § (16) bekezdésében, a 13. § (1) bekezdésében, a 18. § (1) bekezdésében, valamint Magyarország helyi önkormányzatairól szóló 2011. évi CLXXXIX. törvény 109. § (4) bekezdésében kapott felhatalmazás alapján, az Alaptörvény 32. cikk (1) bekezdés e) pontjában meghatározott feladatkörében a következőket rendeli el:

1. § Bana Község Önkormányzata Képviselő-testületének az Önkormányzat vagyonáról, a vagyongazdálkodás szabályairól szóló 14/2013. (V. 14.) rendeletének (a továbbiakban: Rendelet) 1. § (1) bekezdés a) pontjának helyébe a következő rendelkezés lép:

*„a) Bana Község Önkormányzatára, annak szerveire, az Önkormányzat által alapított, illetve tulajdonosi irányításával működő költségvetési szervekre (továbbiakban: intézmények).”*

2. § A Rendelet 5. § (1) bekezdése helyébe a következő rendelkezés lép:

„*(1) A vagyonkimutatás az Önkormányzat vagyonának bemutatása.*”

3. § A Rendelet 5. § (3) bekezdése helyébe a következő rendelkezés lép:

*„Az Önkormányzati vagyon állapotát az éves költségvetési beszámolóról szóló rendelet mellékletében kell kimutatni.”*

4. § A Rendelet 10. § a) pontja helyébe a következő rendelkezés lép:

„a) *a vagyontárgyak besorolása és átminősítése, az üzleti vagyoni körben az* egyes *vagyontárgyak rendeltetésének meghatározása,”*

5. § A Rendelet 10. § (2) bekezdés c) pontja helyébe a következő rendelkezés lép:

*„c) a vagyonhasznosító szervek használatában lévő, feleslegessé váló befektetett eszközök selejtezésének, értékesítésének engedélyezése 5.000 - 100.000.- Ft közötti nettó értékhatárig, figyelembe véve ezek járulékos költségeit is,”*

6. § A Rendelet 10. § (5) bekezdés c) pontja helyébe a következő rendelkezés lép:

*„c) a feleslegessé váló befektetett eszközök értékesítését vagy selejtezését vagyontárgyanként 5.000.- Ft nettó értékhatárig - figyelembe véve ezek járulékos költségeit - engedély nélkül, e fölött pályáztatás útján*

*ca) 100.000,- Ft nettó értékhatárig a polgármester engedélyével,*

*cb) 100.000,- Ft nettó értékhatár felett a Képviselő-testület engedélyével selejtezhetnek, illetve értékesíthetnek.”*

7. § A Rendelet 15. § (3) bekezdése helyébe a következő rendelkezések lépnek:

*„(3) Az Önkormányzatot megillető követelésről az Ügyrendi Bizottság javaslata alapján, írásban a polgármester vagy a jegyző által beterjesztett, részletesen indokolt előterjesztés vizsgálatát követően kizárólag a Képviselő-testület mondhat le az alábbi esetekben:*

1. *követelés peresítése, végrehajtása, behajtása nyilvánvalóan lehetetlen, vagy aránytalan költséggel járna,*
2. *követelés elévült.”*
3. § Ez a rendelet a kihirdetését követő 1. napon lép hatályba és a kihirdetést követő 2. napon hatályát veszti.

**Kocsis Gábor Sáhóné Horváth Márta**

jegyző polgármester

1. **Temetőkkel és temetkezéssel kapcsolatos rendelet módosítása**

Sáhóné Horváth Márta polgármester: Elmondja, hogy egy 2005-ös rendeletet kell módosítani. A kiosztott rendelettervezetben minden felmerülő kérdésre választ adtak. A rendelet tartalmaz általános rendelkezéseket, valamint szabályokat a temető fenntartására, üzemeltetésére és az ezekhez tartozó díjakat is belefoglalták. A rendelet szerint a temető megváltásáért nem kell díjat fizetni.

Bátisz Erzsébet képviselő: Ismerteti az Ügyrendi Bizottság 32/2013. számú határozatát.

Sáhóné Horváth Márta polgármester: Elmondja, hogy az ÁNTSZ ellenőrzését követően esedékessé vált a karbantartás, tisztasági meszelés a ravatalozó épületén. Kiemeli, hogy tisztítószer használatra bejelentési kötelezettségük van, mely után illetéket kell fizetni. A következő évben egy komolyabb felújítás is ráférne a temetőre. Hozzá teszi, hogy kötelességük pontosan jegyezni, hogy kit melyik parcellában helyeznek végső nyugalomra. Szavazást kezdeményez.

*A Képviselő-testület egyhangú szavazással az alábbi rendeletet hozza:*

Bana Község Önkormányzat Képviselő-testületének

**17/2013. (IX.10.) sz. rendelete**

**a temetőkről és a temetkezésről**

Bana Község Önkormányzat Képviselő-testülete a temetőkről és a temetkezésről szóló 1999. évi XLIII. törvény 16. §-ában, 40. § (3) bekezdésében, 41. § (3) bekezdésében és 42. §-ában kapott felhatalmazás alapján az Alaptörvény 32. cikk (1) bekezdés a) pontjában meghatározott feladatkörében a következőket rendeli el:

**1. Általános rendelkezések**

1. § A szabályozás célja, hogy a település területén a helyi viszonyok figyelembevételével biztosítsa az elhunytakat megillető jogot a végtisztesség megadása, az emberhez méltó temetés garantálása érdekében, szabályozza a temetők működési rendjét, a temetés lebonyolításának zavartalanságát.

2. § (1) Jelen rendelet hatálya a Bana Község közigazgatási területén működő köztemetőkre (a továbbiakban: temető), valamint az ezek fenntartásával és a temetkezésekkel kapcsolatos tevékenységre és azok folytatóira terjed ki.

1. Bana Község közigazgatási területén, jelen rendelet megalkotásakor

a.) működő temető a Bana 445 hrsz. alatt működő köztemető (új temető)

b.) lezárt temető a Bana 395 hrsz. alatti köztemető (régi temető)

**2. A temető fenntartása és üzemeltetése**

3. § (1) A temető fenntartásáról és üzemeltetéséről a fenntartó Bana Község Önkormányzata gondoskodik.

1. A temető fenntartásához és üzemeltetéséhez szükséges pénzügyi fedezetet a Képviselő-testület az önkormányzat éves költségvetésében biztosítja.

4. § A temetőben lévő létesítményeket csak a polgármester tudtával és beleegyezésével szabad használni.

**3. A temetőben alkalmazott, fenntartással és üzemeltetéssel összefüggő díjak**

5. § A sírhelyek feletti rendelkezési jog megszerzéséért, valamint újraváltásáért díjat nem kell fizetni.

**4. A temetési helyek kialakításának (méretezés) szabályai**

6. § (1) A temetési helyek méretei közül:

a) a koporsós sírhely mérete:

aa) egyes sír esetében: 2,1 m hosszúság, 0,9 m szélesség és minimálisan 2 m mélység,

ab) kettős sír esetében: 2,1 m hosszúság, 1,9 m szélesség és minimálisan 2 m mélység,

b) a gyermeksírhely mérete 1,3 m hosszúság,: 0,6 m szélesség és minimálisan. 2 m mélység.

c) a kolombáriumban az urnák tárolása 40 X 40 X 45 cm belméretű szilárd alappal légmentesen lezárt urnafülkében történik.

d) az urna földbetemetése esetén az urnasírhely mérete 0,8 x 0,6 m, mélysége legalább 1 m.

e) a díszsírhelynek (egyes sírhely) 2,2 méterre mélyítettnek kell lennie.

f) a sírbolt mérete

fa) két személyes sírbolt esetén 2, 6 m hosszaúság,: 2, 74 m szélesség és minimálisan 2, 3 m mélység,

fb) négyszemélyes sírbolt esetén 3, 6 m hosszúság, 2, 74 m szélesség és minimálisan 2,3 m mélység,

fc) hatszemélyes sírbolt esetén 3, 4 m hosszúság, 2, 74 m szélesség és minimálisan 3, 1 m mélység.

1. A sírhelyek egymástól való távolsága 0,6 m, a sorok közötti távolság 1 m.
2. A kolombáriumban egyedi, csoportos vagy térfalas elhelyezésre is lehetőség van.
3. Az urna földbetemetése esetén az urnák egymástól való legkisebb távolsága 0, 6 m, a sorok közötti távolsága 1 m.
4. Az urnafülkébe vagy urnasírhelybe helyezhető urnák száma maximálisan négy darab.
5. Az abortusz folytán távozott magzatok, a csonkolt testrészek, emberi szervek és szervmaradványok eltemetésére külön kijelölt sírhely tábla szolgál.

**5. Sírhelyhasználati idők meghatározása**

7. § (1) A temetési hely feletti rendelkezési jog időtartama

a) a koporsós sírhely esetén 25 év,

b) a koporsós sírhely esetén az utolsó rátemetést követő 25 év,

c) sírbolt esetén 60 év;

d) urnafülke és urnasírhely esetén 25 év;

e) urnasírbolt esetén 25 év.

1. A temető üzemeltetője a temetési hely feletti rendelkezésre jogosultat a rendelkezési jog lejárta előtt legalább fél évvel értesíti a lejáratról, valamint arról, hogy a lejáratot követő fél éven belül a temetési hely fenntartását újra be kell jelentenie, vagy a jogosultságát megszünteti és a síremléket elbontja és elszállítja.
2. Amennyiben a rendelkezésre jogosult nem kívánja a temetési hely fenntartását, vagy az értesítésre nem válaszol, akkor a temető tulajdonosának jóváhagyását követően a temetési hely újrahasznosításra kerül, a fellelt maradványok, hamvak közös sírba kerülnek elhelyezésre.

**6. A növényültetés és a sírjelek alkalmazásának feltételei**

8. § (1) A temetési helyen kizárólag olyan növény vagy növények ültethetők, amelyek a növekedésük során nem terjeszkednek túl a rendelkezésre jogosult részére biztosított temetési helyen.

1. A növények ültetéséről úgy kell gondoskodni, hogy növekedésük során ne tegyenek kárt más temetési helyben, kialakított útban, vagy temetői létesítményben, és a közlekedést ne akadályozzák.
2. Fa ültetése csak a polgármester kifejezett, írásbeli hozzájárulása esetén lehetséges.

**7. A temető használatának általános szabályai, a temetőben végzett szolgáltatások, valamint a kegyeletgyakorlás rendje**

9. § (1) A temetők nyitva tartása április 1-től november 10-ig reggel 6 órától esete 21 óráig, november 11-től március 31-ig 8 órától 19 óráig alakul.

1. A nyitvatartási idő alatt a temetőt bárki korlátozás nélkül látogathatja, és a sírokat gondozhatja, azzal a kitétellel, hogy 12 éven aluli gyermek a temetőben csak felnőtt személy felügyelete mellett tartózkodhat.
2. Nyitva tartási időn túl a temetőben tartózkodni csak a polgármester hozzájárulásával lehet.

10. § (1) A temetőben csak a sírok, síremlékek díszítésére szolgáló tárgyak (koszorúk, vázák, virágok, mécsesek, gyertyák stb.) helyezhetők el.

1. A temetőben gyertyát, vagy mécsest gyújtani legkésőbb a zárás előtt fél órával szabad. A tűzveszély elkerüléséhez szükséges intézkedéseket annak kell megtennie, aki a gyertyát vagy mécsest meggyújtotta.

11. § Kutyát vakvezető kutya kivételével a temetőbe bevinni nem lehet.

12. § Hangoskodással és indokolatlan zajkeltéssel a temető és szertartások rendjét zavarni nem szabad.

13. § A temetések időpontját a polgármester a hatályos jogszabályok, valamint az elhunyt hozzátartozóinak kérése alapján határozza meg.

14. § Az polgármester köteles gondoskodni arról, hogy a temető rendjéről szóló tájékoztató, az önkormányzat címe és elérhetősége, valamint a nyitva tartás ideje jól látható helyen a temető bejáratánál elhelyezésre kerüljön.

15. § A temetőben munkáját végző vállalkozók működésük során jelen rendeletben foglaltakat kötelesek betartani, tevékenységükkel a szertartások rendjét nem zavarhatják, a látogatók kegyeleti érzéseit nem sérthetik.

**8. A hulladék gyűjtésének, kezelésének szabályai**

16. § (1) Szemetet kizárólag az arra kijelölt tárolókban szabad letenni.

1. A keletkezett szemét eltávolításáról folyamatosan kell gondoskodni.
2. A hulladékot, koszorút és virágmaradványt és egyéb hulladékot elégetni tilos.

**9. temetési helyek nyilvántartásának szabályai**

17. § A polgármester köteles gondoskodni arról, hogy az előírt nyilvántartás mellett a rátemetések vagy sírnyitások ideje, valamint a vonatkozó ügyirat száma is vezetésre kerüljön.

**10. Záró rendelkezések**

18. § (1) Ez a rendelet 2013. szeptember 30. napján lép hatályba.

1. Hatályát veszti Bana Község Önkormányzatának a temetőkről és a temetkezésről szóló 8/2005. (V. 10.) önkormányzati rendelete.

**Kocsis Gábor Sáhóné Horváth Márta**

jegyző polgármester

1. **Vételi ajánlat önkormányzati ingatlanra**

Sáhóné Horváth Márta polgármester: Ismerteti, hogy Szakál Ferenc úr vételi ajánlatot tett a 102/8. hrsz. ingatlanra, mivel már évek óta ő bérli, gondozza, ápolja és gyommentesíti a területet. Különböző fejlesztéseket szeretne végrehajtani, de csak akkor, ha a saját tulajdonában van a terület.

Bátisz Erzsébet képviselő: Ismerteti az Ügyrendi Bizottság 33/2013. számú határozatát.

Szabó Árpád képviselő: Elmondja, hogy vannak az önkormányzatnak olyan területei, melyet nem tudnak hasznosítani, azt mások gondozzák. Támogatja Szakál Ferenc kérelmét. Javasolja, hívják fel Szakál úr figyelmét, hogy a területen van egy épület, mely felújításra szorul, kérjék fel, hogy az épületről is gondoskodjon.

Sáhóné Horváth Márta polgármester: Ismerteti, hogy a 102/8. hrsz. ingatlan a mázsaház és a hozzá tartozó udvartelek.

Bujáki Lászlóné képviselő: Támogatja a kérelmet.

Sáhóné Horváth Márta polgármester: Kéri a testület felhatalmazását, hogy saját vagy a vevő költségére független értékbecslőt bízzanak meg. Szavazást kezdeményez a javaslat elfogadására.

*A Képviselő-testület egyhangú szavazással az alábbi határozatot hozza:*

**91/2013. (IX.10.) sz. Képviselő-testületi önkormányzati határozat:**

Bana Község Önkormányzat Képviselő Testülete az önkormányzati tulajdonú ingatlanra benyújtott vételi ajánlat tárgyában megbízza a polgármestert, hogy folytasson egyeztető tárgyalásokat az ajánlattevővel.

A Képviselő-testület az ingatlan eladásával kapcsolatos döntést a következő testületi ülésre halasztja.

Határidő: azonnal

Felelős: Sáhóné Horváth Márta polgármester

1. **Komárom és Környéke Önkormányzati Társulás alapító okiratának módosítása**

Sáhóné Horváth Márta polgármester: Elmondja, hogy 20 napos határidővel a Magyar Államkincstár hiánypótlásra kérte fel a Kistérségi Társulást. Kisebb pontosításokat hajtottak végre.

Bátisz Erzsébet képviselő: Ismerteti az Ügyrendi Bizottság 35/2013. számú határozatát.

Sáhóné Horváth Márta polgármester: Szavazást kezdeményez a határozati javaslat elfogadására.

*A Képviselő-testület egyhangú szavazással az alábbi határozatot hozza:*

**92/2013. (IX.10.) sz. Képviselő-testületi önkormányzati határozat:**

Bana Község Önkormányzat Képviselő Testülete a Komárom és Környéke Önkormányzati Társulás 5099-17/2013. számú módosítását, valamint a Társulási Megállapodás 5099-18/2013. számú, módosításokkal

egységes szerkezetbe foglalt szövegét elfogadja és tudomásul veszi.

Határidő: azonnal

Felelős: Sáhóné Horváth Márta polgármester

1. **Megkeresés Engesztelő Mozgalom támogatására**

Kocsis Gábor jegyző: Ismerteti, hogy az Engesztelő Mozgalom 2012-ben áthaladt többek között Banán és Bábolnán is. Jelenleg kérik, hogy az önkormányzat támogassa a mozgalmat, hogy a Kormány kiemelt beruházásként kezelje az Engesztelő Zarándokút kiépítését. Javasolja az elvi támogatást.

Bátisz Erzsébet képviselő: Ismerteti az Ügyrendi Bizottság 36/2013. számú határozatát.

Sáhóné Horváth Márta polgármester: Szavazást kezdeményez a határozati javaslat elfogadására.

*A Képviselő-testület egyhangú szavazással az alábbi határozatot hozza:*

**93/2013. (IX.10.) sz. Képviselő-testületi önkormányzati határozat:**

Bana Község Önkormányzat Képviselő Testülete üdvözli az Engesztelő Zarándokút megvalósításáról szóló kezdeményezést, céljaival, szellemiségével, értékrendjével egyetért. Támogatja az Engesztelő Zarándokút kiépítését, valamint kiemelt beruházásként történő kezelését.

Határidő: azonnal

Felelős: Sáhóné Horváth Márta polgármester

1. **Önkormányzati tulajdonú földekkel kapcsolatos nyilatkozatok értékelése**

Sáhóné Horváth Márta polgármester: Elmondja, hogy voltak olyan földek, melyekre nem érkezett pályázat határidőn belül.

Kocsis Gábor jegyző: Ismerteti, hogy a nyár folyamán nyilatkoztatták a földterületek használóit, hogy a jövőben mit kívánnak tenni a földekkel. A 711/6. és a 711/7. helyrajzi számú területek használója úgy nyilatkozott, hogy anyagi körülményei miatt nem áll módjában bérleti díjat fizetni, de a terület használatáért cserébe szívesen rendben tartja, gondozza és gyomtalanítja azt. A 312/21. hrsz. terület esetében pedig olyan nyilatkozatot kaptak, miszerint a jelenlegi használó nem tart igényt a továbbiakban a földre.

Bátisz Erzsébet képviselő: Ismerteti az Ügyrendi Bizottság 37/2013. számú határozatát.

Szabó Árpád képviselő: Véleménye szerint bérleti díj nélkül is rendelkezésre bocsáthatnák a területet, mert nagyon sok munka ezeket rendben tartani. A másik területtel kapcsolatban javasolja, hogy a környéken lévő tulajdonosoknak ajánlják fel megvételre.

Vízkeleti István alpolgármester: Egyetért Szabó úrral.

Bujáki Lászlóné képviselő: Felhívja a lakosok figyelmét, hogy ha jobban vigyáznának a környezetre, nem halmoznának fel annyi szemetet, akkor könnyebb lenne karbantartani a szóban forgó területeket. Javasolja, hogy adják ki a területet bérleti díj nélkül is.

Sáhóné Horváth Márta polgármester: Javasolja, hogy kössenek határozatlan idejű megállapodást a 711/6. és 711/7. számú területről, a másik földet pedig kínálják eladásra. Szavazást kezdeményez a javaslat elfogadására.

*A Képviselő-testület egyhangú szavazással az alábbi határozatot hozza:*

**94/2013. (IX.10.) sz. Képviselő-testületi önkormányzati határozat:**

Bana Község Önkormányzat Képviselő Testülete a 711/6 és 711/7. helyrajzi számú önkormányzati tulajdonú földterületekre beérkezett nyilatkozatban foglaltakat elfogadja és tudomásul veszi, valamint javasolja, hogy határozatlan idejű megállapodást kössenek a bérlővel, 30 napos felmondási határidővel. A 312/21. helyrajzi számú földterületre vonatkozó nyilatkozatot elfogadja és tudomásul veszi, valamint javasolja, hogy a szomszédoknak ajánlják fel a földterületet művelésre. A Képviselő-testület felhatalmazza a polgármestert a szükséges egyeztetések lefolytatására és a megállapodások aláírására.

Határidő: azonnal

Felelős: Sáhóné Horváth Márta polgármester

1. **Győr Nagytérségi Hulladékgazdálkodási Önkormányzati Társulás Alapító Okirat módosításának megtárgyalása**

Sáhóné Horváth Márta polgármester: Ismerteti, hogy az előző módosításhoz képest egyetlen szó beemeléséről kell dönteniük. Szavazást kezdeményez a határozati javaslat elfogadására.

*A Képviselő-testület egyhangú szavazással az alábbi határozatot hozza:*

**95/2013. (IX.10.) sz. Képviselő-testületi önkormányzati határozat:**

Bana Község Önkormányzat Képviselő Testülete a Győr Nagytérségi Hulladékgazdálkodási Önkormányzati Társulás Alapító okiratának módosítását elfogadja és tudomásul veszi.

Határidő: azonnal

Felelős: Sáhóné Horváth Márta polgármester

Sáhóné Horváth Márta polgármester: Ismerteti, hogy a testület következő rendes ülését 2013. október 8-án, 18 órakor tartja. Tájékoztatja a lakosságot, hogy holland vendégek érkeznek majd a településre, a református templomban ad majd előadást a kórus a banai énekkarral. Elmondja, hogy lakossági bejelentésre jegyző úrral személyesen nézték meg, hogy az illegális szeméttelepre valóban egy kecske tetemet szállítottak-e. Felháborodását fejezi ki, hogy a lakosok nem hajlandóak a szemétudvarokat használni, szemetüket illegális helyezik ki. Kiemeli, hogy az említett területet korábban gyönyörűen kitakarították, rendbe tették.

Bujáki Lászlóné képviselő: Véleménye szerint szabályozni kellene azt is, hogy a lakosok hogyan védjék szőlőiket, mert a túl hangos, túl erős hangú dolgok megfélemlítik és megvadítják a kutyákat.

Kocsis Gábor jegyző: Elmondja, hogy reggel 6 és este 10 óra között mindenki azzal riogatja a madarakat, amivel szeretné. Az időzónán kívül lehet mérni a hangerősséget, de ezt szakértő végzi elég költségesen. Ha a szakértő megállapítja, hogy átlépték a szabályokat, akkor a szakértői díj (kb. 100-200.000 Ft) ráterhelhető a szabálysértőre. Kiemeli, hogy a szakértőnek kétszer kell mérnie a hitelesség érdekében.

Vízkeleti István alpolgármester: Elmondja, hogy a seregélyek távoltartására van egy kifejlesztett karbit ágyú. Hivatalosan ezeket lehet használni reggel 6 és este 10 között. Viszont a visszhang felerősíti a szerkezet hangját.

Bujáki Lászlóné képviselő: Kéri, hogy figyelmeztessék a lakosokat, hogy ezt a szerkezetet használják és kössék meg állataikat.

Szabó Árpád képviselő: Véleménye szerint, amíg nem szankcionálnak, addig a lakosok egy szabályt és javaslatot se fognak betartani. Áttérve az iskolára, arról érdeklődik, hogy valóban volt-e össznépi megmozdulás a gyerekek vissza hozatalára, mint ahogy korábban volt szó róla.

Sáhóné Horváth Márta polgármester: Elmondja, hogy sajnos nem tud arról, hogy hoztak volna vissza gyereket Banára. Határozathozatal nélkül lezárja a napirendi pontot.

Sáhóné Horváth Márta polgármester megköszöni a Képviselő-testület részvételét és az ülésen végzett munkáját, majd 1920 perckor bezárja Képviselő-testület nyílt ülését, a továbbiakban zárt ülés keretében folytatják.

K. M. F.

**Sáhóné Horváth Márta Kocsis Gábor**

polgármester jegyző